Document ID: 32003D0130

Kommissionens beslutning
af 26. februar 2003
om ændring af beslutning 2001/618/EF, således at hele Tysklands område optages på listen over medlemsstater og regioner, der er fri for Aujeszkys sygdom, og visse departementer i Frankrig optages på listerne over medlemsstater og regioner, der er fri for denne sygdom, og regioner, hvor der er iværksat godkendte udryddelsesprogrammer
(meddelt under nummer K(2003) 622)
(EØS-relevant tekst)
(2003/130/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(1), senest ændret ved Kommissionens forordning (EF) nr. 1226/2002(2), særlig artikel 9, stk. 2, og artikel 10, stk. 2, og
ud fra følgende betragtninger:
(1) De supplerende garantier med hensyn til Aujeszkys sygdom, der gælder for medlemsstaternes samhandel med svin, og listerne over de områder i medlemsstaterne, der er fri for denne sygdom, og hvor der er iværksat godkendte sygdomsbekæmpelsesprogrammer, er fastsat i Kommissionens beslutning 2001/618/EF(3), senest ændret ved beslutning 2002/270/EF(4).
(2) Frankrig har i flere år anvendt et program til udryddelse af Aujeszkys sygdom. Flere franske departementer er ved beslutning 2001/618/EF anerkendt som sygdomsfri.
(3) Frankrig har i henhold til artikel 10 i direktiv 64/432/EØF nu forelagt Kommissionen supplerende oplysninger som dokumentation for, at følgende departementer er fri for Aujeszkys sygdom: Hautes-Alpes, Drôme, Hérault, Orne, Pyrénées-Orientales, Paris, Var, Haute-Vienne, Essonne, Hauts-de-Seine, Seine-Saint-Denis, Val-de-Marne, Val-d'Oise og Réunion.
(4) Det er ved hjælp af udryddelsesprogrammet lykkedes at udrydde denne sygdom i disse franske departementer.
(5) Frankrig har i henhold til artikel 9 i direktiv 64/432/EØF også fremlagt dokumentation om det udryddelsesprogram, der er iværksat i departementet Pas-de-Calais, og anmodet om godkendelse af dette program.
(6) Tyskland har i flere år anvendt et program til udryddelse af Aujeszkys sygdom. Flere tyske delstater er ved beslutning 2001/618/EF anerkendt som sygdomsfri.
(7) Tyskland har i henhold til artikel 10 i direktiv 64/432/EØF nu forelagt Kommissionen supplerende oplysninger som dokumentation for, at Niedersachsen og Nordrhein-Westfalen er fri for Aujeszkys sygdom. Hele Tysklands område kan nu betragtes som frit for denne sygdom.
(8) Beslutning 2001/618/EF bør derfor ændres i overensstemmelse hermed.
(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I og II til beslutning 2001/618/EF affattes som angivet i bilaget til nærværende beslutning.
Artikel 2
Denne beslutning anvendes fra den 15. marts 2003.
Artikel 3
Denne beslutning er rettet til medlemsstaterne.
Udfærdiget i Bruxelles, den 26. februar 2003.

Labels: 3
6